Systir og unnusta Jóns Þrastar Jónssonar , sem hvarf sporlaust í Dublin á Írlandi fyrir tíu mánuðum , hafa ráðið írskan einkaspæjara til að rannsaka hvarfið . Anna Hildur Jónsdóttir , systir Jóns Þrastar , segir í samtali við The Irish Sun að fjölskyldan sé ákveðin í að leita svara . Önnu Hildi grunar að eitthvað saknæmt hafi átt sér stað í tengslum við hvarf Jóns Þrastar þar sem hún telur það óhugsandi að hann hafi „ flúið “ líf sitt á Íslandi . Jón Þröstur fór til Dublin til að taka þátt í pókermóti í byrjun febrúar . Unnusta hans , Jana Guðjónsdóttir , var með í för og höfðu þau hugsað sér að skoða borgina saman að mótinu loknu . Rannsókn málsins hefur lítið sem ekkert miðað áfram frá því björgunarsveit kembdi leitarsvæði í borginni í byrjun mars og ábending barst um að Jón Þröstur hefði mögulega ferðast með leigubíl . „ Við verðum að komast að því hvað kom fyrir Jón . Börnin eiga rétt á að vita það , hugsanirnar og spurningarnar munu fylgja okkur alla ævi , “ segir Anna Hildur . Börn og stjúpbörn Jóns Þrastar eru fjögur talsins . „ Hann ætlaði sér svo margt , við vitum að hann flúði ekki , “ segir Anna Hildur en hún hefur á tilfinningunni að gengi Jóns Þrastar í pókerspilinu hafi ekki verið samkvæmt áætlun og mögulega hafi hann lent í slæmum félagsskap í kjölfarið . „ Kannski vann hann of mikið og þeim líkaði það ekki . Ég held að eitthvað hafi komið fyrir hann . Það er mín tilfinning , “ segir Anna Hildur sem er ansi hrædd um að bróðir hennar sé látinn . Írska lögreglan hefur rannsakað hvarf Jóns Þrastar frá upphafi en lítið hefur farið fyrir rannsókninni síðustu mánuði . Í vor opnaði fjölskylda hans heimasíðu þar sem finna má allar upplýsingar um Jón . Fjölskyldan er gjörsamlega ráðþrota vegna hvarfs Jóns Þrastar en hyggst ekki gefast upp . Einkaspæjarinn Brady hefur áður rannsakað mannshvörf , til að mynda hvarf írsku stúlkunnar Amy Fitzpatrick sem hvarf á Spáni árið 2008 , þá 15 ára . Hennar er enn leitað . Brady hvetur almenning til að setja sig í samband við hann ef fólk hefur upplýsingar , sérstaklega ef um er að ræða upplýsingar sem fólk er hrætt við að segja lögregluyfirvöldum . Hægt sé að leita til hans í trúnaði með því að senda honum tölvupóst á liam@liambrady.ie .